Správa zo zahraničnej pracovnej cesty
1.	Účastník ZPC:
PhDr. Dagmar Kopčanová, výskumný pracovník ,VÚDPaP, Trnavská cesta 112, 821 08  Bratislava .
Jazyky: anglicky (plynule), rusky (plynule) nemecky (slovom aj písmom) a čiastočne francúzsky a chorvátsky.   
2.	Zahraničná pracovná cesta:
Francúzsko, UNESCO , Place de Fontenoy, 75352 Paríž.

Dňa 7. 4. 2011 sa v priestoroch UNESCO uskutočnilo konzultatívne stretnutie zástupcov vybraných štátov Európy (Bulharsko, Chorvátsko, Maďarsko, Rumunsko, Srbsko, Slovensko, Slovinsko Ukrajina) za účelom podpory práva rómskych detí na kvalitné vzdelávanie (Promoting the right to quality education for Roma children).  Cesta bola plne hradená z prostriedkov Slovenskej komisie pre UNESCO  a zúčastnila som sa jej ako vedúca Sekcie pre výchovu a vzdelávanie SK UNESCO a súčasne aj ako výskumný pracovník VUDPaP a expert pre problematiku vzdelávania rómskych detí na Slovensku.
3.	Rámcový program pobytu:
Uvedené konzultatíne stretnutie riešilo niekoľko tematických okruhov :
- vzájomná výmena informácí o inovatívnych krokoch, politických  a praktických skúsenostiach v inkluzívnom vzdelávaní rómskych detí
- zhodnotenie pozoruhodných výsledkov a výziev  a identifikovanie prioritných oblastí práce
- skúmanie možností pre iniciovanie subregionálneho programu o vzdelávaní rómskych detí a prediskutovanie ďalších  aspektov spolupráce v oblasti vzdelávania rómskych detí, medzi uvedenými členskými krajinami UNESCO

Navštívené zahraničné organizácie, mená a  funkcie kontaktovaných zahraničných partnerov, kontaktné  adresy    - zástupca generálnej riaditeľky UNESCO p. Qian Tang, (UNESCO)
-  zástupkyňa  Rady Európy p. Aurora Ailincai (CE)
-  veľvyslanec a vedúci Stálej misie v UNESCO p. Igor Grexa,   PM UNESCO)
4.	Stručný priebeh rokovaní :

Veľký význam uvedenému stretnutiu pridala aj samotná generálna riaditeľka UNESCO, p. Irina Boková, ktorá sa osobne zúčastnila na otvorení,  pozdravila delegátov uvedených krajín a poželala im úspešné rokovanie. Pochválila iniciatívu  slovenskej Stálej misie pre UNESCO v Paríži a pripomenula, že takéto stretnutia sú dôležité, lebo chceme dosiahnuť rovnosť, rovnocennosť a kvalitu vo vzdelávaní rómskych detí.  Spomenula všetky ťažiskové programy UNESCO a uviedla, že aj na nedávnom stretnutí Európskej únie sa hovorilo špeciálne o nutnej spolupráci EU a UNESCO v oblasti inklúzie Rómov. 
Okrem veľvyslancov, zástupcov stálych misií spomínaných, ale i ďalších pozorovateľských štátov, expertov a pracovníkov sekretariátu UNESCO sa porady zúčastnili aj zástupcovia z oblasti vzdelávania z Rady Európy a Európskej komisie. Slovensko reprezentovali veľvyslanec a vedúci Stálej misie v UNESCO p. Igor Grexa, ďalej  veľvyslanec a  zástupca Oddelenia ľudských práv a menšín MZV SR p. Peter Prochácka a vedúca Sekcie pre výchovu a vzdelávanie SK UNESCO, PhDr. Dagmar Kopčanová.
Po otvorení konzultatívneho stretnutia sa slova ujal vedúci Stálej misie v UNESCO p. veľvyslanec Igor Grexa, ktorý moderoval prvú skupinu odborných príspevkov. 
V príspevku delegáta z Bulharska odzneli najmä legislatívne úpravy ktoré poskytujú rovnocenný prístup k vzdelávaniu. Aj v Bulharsku sa snažia znížiť absenciu rómskych žiakov,  v základných a stredných školách, zjednodušiť školské kurikula, zlepšiť spoluprácu s rodičmi a skvalitniť prípravu učiteľov. Zástupkyňa stálej misie Chorvátska p. Alida Matkovič poďakovala slovenskému veľvyslancovi p. Grexovi za iniciovanie témy vzdelávania rómskych detí a ospravedlnila expertov, ktorí sa nemohli zúčastniť porady  kvôli účasti na rokovaniach s rovnakou tematikou v rámci Európskej únie. Z vystúpenia maďarskej delegátky Mrs. Bey Pole-Bokorovej  sme sa dozvedeli, že aj Maďarsko podporuje sociálnu a ekonomickú inklúziu Rómov, v poslednej dobe kladú veľký dôraz na bývanie a kultúrnu identitu Rómov. Napriek veľkým snahám, až 1/3 ľudí sociálnej skupiny žijúcich v chudobe sú Rómovia. Delegát Rumunska Mr. Zamfiroiu  podčiarkol, že diskusia na pôde UNESCO je veľmi dôležitá, pretože môžeme identifikovať naše spoločné potreby, na druhej strane vytipovať, kde by sme mohli spojiť svoje úsilie na dosiahnutie spoločných cieľov. Poskytol niektoré fakty o vzdelávaní ale aj námety na spoluprácu. Uviedol, že napríklad len 47 % školopovinných detí navštevuje školu, čiže s dochádzkou majú veľké problémy. Napriek stanovenej legislatíve, nedarí sa ju dodržiavať.
Delegátka zo Srbska Zorica Tomičová vo svojom vystúpení uviedla, že ich ciele nie sú odlišné od cieľov v iných krajinách. Vzdelávanie podporuje multikulturalizmus a zavádzanie princípov inkluzívneho vzdelávania, štipendií, aktívnejšej spolupráce s rómskymi komunitami.
Po prestávke vystúpil p. veľvyslanec Peter Prochácka, ktorý oboznámil prítomných s cieľmi politiky Slovenskej republiky v oblasti vzdelávania rómskych detí a dopade opatrení zameraných  na  zlepšenie tejto situácie. Uviedol, že v uplynulých rokoch boli do systému vzdelávania zavedené viaceré nástroje, ktoré by mali zlepšiť prístup znevýhodnených skupín k vzdelávaniu a zároveň skvalitniť celý proces ich vzdelávania.   
Na jeho vystúpenie nadviazala  vedúca Sekcie pre výchovu a vzdelávanie SK UNESCO 
Dr. Kopčanová s informáciami o dlhodobej a významnej spolupráci Slovenskej komisie s UNESCO. V posledných rokoch boli na základe Participačného projektu  usporiadané pod záštitou UNESCO dve medzinárodné konferencie na tému vzdelávania rómskych detí  a v súčasnosti  (jún 2011) sa pripravuje už tretia v poradí, pod názvom “Rešpektovanie kultúrnych rozdielov v kvalitnom vzdelávaní sociálne a inak znevýhodnených detí (špeciálne zameranie na rómske deti) “. Účastníci obdržali niekoľko  publikácií z poslednej konferencie a pozvánky na tohoročnú konferenciu, ktorá sa bude konať v priestoroch SÚZA v Bratislave. Súčasne sme naznačili, že na Slovensku uvažujeme o vytvorení regionálneho centra pre podporu vzdelávania rómskych detí, ktoré by sa zaoberalo výskumnými a  pulibkačnými otázkami, ale aj  koordináciou spoločných úloh na poli vzdelávania v regióne Strednej a Východnej Európy .
Slovinská delegátka Ms. Erica Rustja priniesla informácie o počte Rómov (7.000) , národnom programe pre Rómov, vzdelávacie stratégie a najúspešnejšie projekty, ktoré  v tejto oblasti uskutočnili. Veľmi pôsobivým prvkom jej prezentácie bola projekcia filmu z realizácie projektu.
Vystúpenia jednotlivých krajín uzatvorila ukrajinská delegátka s informáciami o situácii vo svojej krajine, kde zápasia s podobnými problémami, o akých hovorili jej predrečníci.
Zástupca Európskej komisie p. Frank Pierobon spomenul, že by sme nemali pozitívne diskriminovať Rómov. V poslednej dobe sa uvažuje aj o vytvorení novej jednotky , ktorá sa bude zaoberať inklúziou Rómov. Je potrebné aj lepšie využitie Eurofondov. Snažiť sa o lepšiu prácu s Rómami, rozoznať ich kultúrne odlišnosti a spoznať dôkladne ich kultúrnu identitu. Na jeho slová nadviazala zástupkyňa  Rady Európy p. Aurora Ailincai. V jej vystúpení  zaznelo, že obe medzinárodné organizácie sa snažia nájsť riešenia pre Európsku spoločnosť, a to najmä v oblasti diskriminácie menšín a chcú konsolidovať demokratickú stabilitu v Európe zavedením adekvátnych politických, legislatívnych a ústavných reforiem. Na poli výchovy rómskych žiakov existuje veľký priestor pre vzájomnú podporu a spoluprácu pri realizovaní spoločných projektov. UNESCO je oproti Rade Európy v určitej výhode v tom, že má národné komisie, ktoré sú bližšie k občianskym záujmom. Na druhej strane, Rada Európy môže pružnejšie ovplyvňovať školskú politiku v Európe, prostredníctvom ministrov školstva v jednotlivých členských štátoch.

5.  Odporúčané závery:
  V závere stretnutia vystúpil zástupca generálnej riaditeľky UNESCO p. Qian Tang , ktorý stručne zhodnotil stretnutie. Uviedol, že stretnutie je vlastne prvým krokom, za ktorým budú nasledovať ďalšie. Odporúčal,  aby bol vypracovaný návrh rezolúcie, ktorý by bol predložený na 36.Generálnej konferencii UNESCO v októbri  t.r., predtým ho však musí schváliť Výkonná rada. Rezolúcia by mala mať politické aj praktické implikácie, zvýšiť  vedomie o Rómoch a mala by tvoriť akýsi rámec (framework) pre ďalšie aktivity v oblasti vzdelávania rómskych detí.

Odporúčanie pre MZV SR a  MŠVVaŠ  SR :

1.Pokračovať v práci pracovnej skupiny pod vedením zástupcu odd. ľudských práv MZV SR
p. Petra Prochácku

2.Zvážiť vytvorenie regionálneho centra pre podporu vzdelávania rómskych detí, ktoré by sa zaoberalo výskumnými a  publikačnými otázkami, ale aj  koordináciou spoločných úloh na poli vzdelávania v regióne Strednej a Východnej Európy .

6.   Prehľad prinesenej dokumentácie a miesto jej uloženia : 0
7.   Osobitne vyhodnotený očakávaný prínos ZPC : prínos cesty je v zviditeľnení úspechov Slovenska v oblasti vzdelávania rómskych detí a v koordinácii spoločného postupu pri inkluzívnom vzdelávaní rómskych detí prostredníctvom intervencie UNESCO.
8.    Spôsob zverejnenia výsledkov ZPC, prenos získaných informácií
O ceste budem referovať na  Predsedníctve SK UNESCO a na odbornom seminári VÚDPaP.
Správu vypracoval: PhDr. Dagmar Kopčanová
Dátum:  18.4.2011
Správu schválil:  PhDr. Ľubomír Páleník, CSc.